**Ministru kabineta noteikumu projekta “Grozījumi Ministru kabineta 2006. gada 10. oktobra noteikumos Nr.846 “**[**Noteikumi par prasībām, kritērijiem un kārtību uzņemšanai studiju programmās**](https://likumi.lv/ta/id/146637-noteikumi-par-prasibam-kriterijiem-un-kartibu-uznemsanai-studiju-programmas)**”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2006.gada 10.oktobra noteikumos Nr.846 “Noteikumi par prasībām, kritērijiem un kārtību uzņemšanai studiju programmās”” (turpmāk – projekts) paredz, ka augstskolas un koledžas turpmāk uzņemot ārvalstu studentus, kas vidējo izglītību ieguvuši Eiropas Savienības vai Eiropas Ekonomikas zonas valstī, vai Šveices Konfederācijā varēs ņemt vērā vidējās izglītības dokumentā iekļauto svešvalodas zināšanu vērtējumu, kas pielīdzināms vismaz B2 līmenim, neprasot starptautiskās testēšanas institūcijas sertifikātu. 2020./2021. akadēmiskajā gadā ārzemnieka valodas prasmi vismaz B2 līmenī augstskolas un koledžas varēs pārbaudīt saskaņā ar apstiprinātu metodiku.Projekts stāsies spēkā pēc to pieņemšanas Ministru kabinetā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 14.panta otrā daļa: “Ministru kabinets var noteikt citus atbalsta pasākumus krīzes skartajās nozarēs”.2. Pēc Izglītības un zinātnes ministrijas iniciatīvas (turpmāk – IZM). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu likuma 46.panta otrās daļas otrais teikums nosaka, ka Ministru kabinets izdod noteikumus par prasībām, kritērijiem un kārtību uzņemšanai studiju programmās. Ņemot vērā to, ka studiju programmas var īstenot arī svešvalodā, Augstskolu likuma 83.panta pirmās daļas 3.punktā noteikts, ka ārzemniekiem ir pietiekami labi jāprot studiju programmas īstenošanas valoda.2018.gada 27.novembrī tika pieņemti Ministru kabineta noteikumi Nr.749 „Grozījumi Ministru kabineta 2006.gada 10. oktobra noteikumos Nr.846 “[Noteikumi par prasībām, kritērijiem un kārtību uzņemšanai studiju programmās](https://likumi.lv/ta/id/146637-noteikumi-par-prasibam-kriterijiem-un-kartibu-uznemsanai-studiju-programmas)”” (turpmāk – MK noteikumi Nr.846), kuri stājās spēkā 2019.gada 1.janvārī. Ar šo projektu paredzēts papildināt MK noteikumu Nr. 846 III nodaļa ar 7.1 punktu, kurš nosaka, ka *ārzemnieks iesniegumam pievieno starptautiskās testēšanas institūcijas pēdējo piecu gadu laikā izsniegtu dokumentu, kas apliecina, ka ārzemnieka attiecīgās studiju programmas īstenošanas valodas prasme ir vismaz B2 līmenī. Minēto dokumentu nepievieno, ja ārzemnieks vidējo izglītību vai augstāko izglītību ieguvis attiecīgās studiju programmas īstenošanas valodā.* Ņemot vērā augstāk minēto, augstākās izglītības institūcijām visu ārzemnieku uzņemšanas procesā 2020./2021.akadēmiskajam gadam būtu jāpiemēro šie nosacījumi. Pašlaik Covid-19 izplatības dēļ visā pasaulē ir noteikti dažādi ierobežojumi, un daudzās valstīs, t.sk. Eiropā,starptautiskās svešvalodu testēšanas institūcijas uz laiku ir slēgušas savus testēšanas centrus vai būtiski ierobežojušas to darbību. Šobrīd nav zināms epidemioloģiskās drošības pasākumu atcelšanas laiks, jo epidemioloģiskā situācija dažādās valstīs atšķiras, tādējādi ir nepieciešams rast tūlītēju risinājumu, lai Latvijas augstākās izglītības institūcijas uzņemšanas procesā 2020./2021.akadēmiskajā gadā un turpmāk vienkāršākā procedūrā varētu uzņemt tos ārvalstu studentus, kas vidējo izglītību ir ieguvuši Eiropas Savienības vai Eiropas Ekonomikas zonas valstī, vai Šveices Konfederācijā. Latvijā ārvalstu studenti 2019./2020.studiju gadā bija 12% no visiem studentiem, no kuriem ¼ daļa ir Eiropas Savienības vai Eiropas Ekonomikas zonas valstīm. (Visvairāk ir no Vācijas 11,9%; 4,8% no Zviedrijas, 2.1% no Norvēģijas u.c.).Projekts paredz, ka 2020./2021.akadēmiskajā gadā un turpmākos gadus augstskolas un koledžas ārvalstniekiem, kas vidējo izglītību ieguvuši Eiropas Savienības vai Eiropas Ekonomikas zonas valstīs vai Šveicē, starptautisko testēšanas institūciju izsniegts sertifikāts viņu svešvalodas zināšanu apliecināšanai nebūs nepieciešams, bet tiks ņemta vērā vidējās izglītības apliecinošā dokumentā iekļautais svešvalodas zināšanu vērtējums, kas ir pielīdzināms vismaz B2 līmenim atbilstoši Eiropas vienotās valodu prasmes noteikšanas sistēmai.Tas ir nozīmīgi saistībā arī ar to, ka Eiropas Savienības līmenī ir uzsākta konceptuāla virzība Eiropas Izglītības telpas veidošanā, kur viena no jomām ir automātiska diplomu atzīšana. Pašlaik ES līmenī nav vienota augstskolu diplomu un vidējās izglītības dokumentu automātiskas atzīšanas mehānisma, tāpēc, lai turpinātu vai uzsāktu studijas citā ES dalībvalstī, ir nepieciešams atzīt vidējās izglītības dokumentu, akadēmisko grādu vai diplomu. Eiropas Izglītības telpā attiecībā uz vidējās izglītības absolventiem tas nozīmētu, ka tie nākotnē varēs iestāties jebkurā ES valsts augstskolā bez vidējās izglītības dokumenta atzīšanas citā ES valstī. Šajā procesā iesaistās arī EEZ valstis.Ņemot vērā to, vidējās izglītības apliecinošā dokumentā iekļautais svešvalodas zināšanu pārbaudījuma/ eksāmena vērtējums, kas ir pielīdzināms vismaz B2 līmenim, būtu pirmais solis uz to, samazinot administratīvās procedūras ārvalstu studentu uzņemšanā, kas vidējo izglītību ieguvuši Eiropas Savienības vai Eiropas Ekonomikas zonas valstīs vai Šveicē. B2 līmenis tiks noteikts, balstoties uz Eiropas vienotās valodu prasmes noteikšanas sistēmu un tās apraksta līmeņiem, to pielīdzinot Eiropas Savienības vai Eiropas Ekonomikas zonas valstīs vai Šveicē noteiktajam svešvalodas zināšanu pārbaudījumam/ eksāmenam vidējās izglītības apliecinošā dokumentā.Projekts paredz, ka 2020./2021. akadēmiskajā gadā ārzemnieka attiecīgās studiju programmas īstenošanas valodas prasmi vismaz B2 līmenī augstskolas un koledžas varēs pārbaudīt saskaņā ar apstiprinātu metodiku, kas tiks iekļauta  MK noteikumos Nr.846, balstoties uz šī projekta pielikumu. Tas ir būtiski, lai Latvijā augstskolu un koledžu organizētie svešvalodas pārbaudījumi ārvalstniekiem balstītos vienotā pieejā un prasības svešvalodas pārbaudījumā būtu savstarpēji salīdzināmas, nosakot B2 līmeni.Šādā gadījumā ārzemnieks starptautiskās testēšanas institūcijas dokumentu iesniegumam nepievieno, bet Latvijas Republikas diplomātiskajā vai konsulārajā pārstāvniecībā, pieprasot vīzu ieceļošanai Latvijas Republikā, iesniedz augstskolas izdotu apliecinājumu par svešvalodu valodas prasmju pārbaudi un tās rezultātu atbilstību vismaz B2 līmenim.Augstskolas vai koledžas organizētajā svešvalodas pārbaudījumā tiks pārbaudītas ārvalstnieka valodas zināšanu atbilstību vismaz B2 līmenim. Tādējādi augstskolā vai koledžā organizētais pārbaudījums nav attiecināms uz vispārēja svešvalodas līmeņa pārbaudi vai cita līmeņa noteikšanu (piemēram, B1 vai C1). Atbilstošā līmeņa prasības tiks noteiktas saskaņā ar Eiropas vienotās valodu prasmes noteikšanas sistēmu un tās apraksta līmeņiem, kur ir šādas daļas: izpratne (klausīšanās un lasīšana), runāšana (dialogs un monologs) un rakstīšana.(*Common European Framework of Reference for Languages*: https://www.coe.int/en/web/common-european-framework-reference-languages/level-descriptions<https://rm.coe.int/CoERMPublicCommonSearchServices/DisplayDCTMContent?documentId=090000168045bb52>).Ņemot vērā to, ka šī svešvalodas pārbaudījuma metodika un norise ir jāorganizē attālināti, izmantojot tiešsaisti un/vai citus informāciju un komunikāciju tehnoloģiju rīkus, tad augstākās izglītības iestādēm ir jānodrošina, ka pārbaudījuma ieraksts (video vai skype) ir dokumentāls un autentisks pierādījums attiecīgā  reflektanta  svešvalodas  pārbaudījumam un identitātei, kā arī jānodrošina datu iegūšana, izmantošana un glabāšana normatīvajos aktos noteiktajā kārtībā. Proti, augstskolas svešvalodu pārbaudījuma ierakstus un citus attiecīgos datus glabās atbilstoši savas augstākās izglītības iestādes noteiktajam iekšējam normatīvajam regulējam, ievērojot normatīvo aktu prasības fizisko personu datu aizsardzības jomā.Līdz šim valodu zināšanu izvērtējums no vairāku augstskolu puses, atlasot pretendentus studijām, bieži ir bijis tikai formāls, tādēļ ir būtiski, ka augstskolas izdots apliecinājums par svešvalodu valodas prasmju pārbaudi un tās rezultātu atbilstību vismaz B2 līmenim tiek pievienots Latvijas Republikas diplomātiskajā vai konsulārajā pārstāvniecībā, pieprasot vīzu ieceļošanai Latvijas Republikā. Nepietiekama trešo valstu reflektantu, t.sk. viņu valodas prasmju izvērtēšana uzskatāmi atspoguļojas atteikto studentu vīzu skaitā pārstāvniecībās ārvalstīs. Piemēram, vēstniecībā Indijā 2018. gadā tika pieņemti 2314 vīzu pieteikumi ar mērķi “mācības”, no kuriem 791 vīzas tika atteiktas (34 % no vīzu pieteikumiem), bet 2019. gadā tika pieņemti 2747 šādi vīzu pieteikumi, no kuriem 1217 vīzas tika atteiktas (44 % no visiem vīzu pieteikumiem). Vēstniecībā Uzbekistānā 2018. gadā tika pieņemti 546 vīzu pieteikumi, no kuriem 14 vīzas tika atteiktas (3 % no visiem vīzu pieteikumiem), bet 2019. gadā tika pieņemti 916 vīzu pieteikumi, no kuriem 168 vīzas tika atteiktas (19 % no visiem vīzu pieteikumiem). Projektā ietvertais noslēguma jautājumā ir attiecināms tikai uz konkrēto akadēmisko gadu un ja tas būs praksē attaisnojies un devis rezultātus, pēc tam tiks lemts par šāda modeļa ieviešanu pastāvīgi.Projekta pielikumā esošo metodiku ir saskaņojušas un atbalsta šādas augstskolas: sabiedrība ar ierobežotu atbildību "Biznesa augstskola Turība", Banku augstskola, Daugavpils Universitāte, Ekonomikas un kultūras augstskola, Jāzepa Vītola Latvijas Mūzikas akadēmija, Liepājas Universitāte, Latvijas Lauksaimniecības universitāte, Latvijas Sporta pedagoģijas akadēmija, Latvijas Universitāte, Biznesa, mākslas un tehnoloģiju augstskola „RISEBA”, Rīgas Stradiņa universitāte, Rēzeknes Tehnoloģiju Akadēmija, Rīgas Tehniskā universitāte, Transporta un sakaru institūts, Ventspils Augstskola un Vidzemes Augstskola.  |
| 3. | Projekta izstrādē iesaistītās institūcijas un publiskas personas kapitālsabiedrības | IZM, VISC, Izglītības kvalitātes valsts dienests (turpmāk – IKVD) un Augstākās izglītības eksporta apvienība. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz augstākākās izglītības institūcijām un ārvalstu reflektantiem, kas vidējo izglītību ieguvuši Eiropas Savienības vai Eiropas Ekonomikas zonas valstīs vai Šveicē, kā arī citās ārvalstīs. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs uz valsts pārvaldes institūcijām nav attiecināms, tas palielināsies augstskolām un koledžām, izvērtējot Eiropas Savienības vai Eiropas Ekonomikas zonas valstīs vai Šveicē iegūtā izglītības dokumentā svešvalodas vērtējuma/ eksāmena atbilstību B2 līmenim, kā arī 2020./21. studiju gada uzņemšanā organizējot un īstenojot svešvalodas pārbaudījuma norisi atbilstoši šī projekta metodikai tiem ārvalstu reflektantiem, kuriem nav starptautiskās testēšanas institūcijas izsniegts sertifikāts. |
| 3. | Administratīvo izmaksu monetārs novērtējums |  Svešvalodu prasmju pārbaudes pirmreizējās ieviešanas izmaksas katrai augstskolai var atškirties, ņemot vērā to iepriekšējās iestrādnes, kas noteiks izmaksu apjomu pārbaudījuma ieviešanai atbilstoši šī projekta pielikumam. Sistēmas uzturēšanas izmaksas augstskolas jau sākotnēji iekļauj ārvalstu reflektantu reģistrācijas maksās, kas paredzētas tiešo izmaksu segšanai, kas saistītas ar reflektanta uzņemšanas procesu. Ņemot vērā iepriekšminēto un iespējamās atšķirīgās pieejas augstskolas, precīzus finanšu aprēķinus uz projekta izstrādes brīdi nevar noteikt. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem**  |
| Projekts neietekmē valsts un pašvaldību budžetus |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts neietekmē spēkā esošo tiesību normu sistēmu |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| Projekts neskar Latvijas Republikas starptautiskās saistības. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts netiks nodots sabiedriskai apspriešanai, ņemot vērā, ka tas ir izstrādāts, pamatojoties uz Likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību”, kā arī tas ir izstrādāts sadarbojoties ar Augstākās izglītības eksporta apvienību, kas pārstāv 16 Latvijas augstākās izglītības institūcijas.  |
| 2. | Sabiedrības līdzdalība projekta izstrādē | Projekts izstrādāts pēc nozares pārstāvju - Rektoru padomes un Augstākās izglītības eksporta apvienības- iniciatīvas. |
| 3. | Sabiedrības līdzdalības rezultāti | Projekta 3.punkts bez iebildumiem un priekšlikumiem saskaņots ar Augstākās izglītības eksporta apvienību un Anotācijas I. sadaļas 2.punktā uzskaitītajām augstskolām. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VISC, IKVD un augstākās izglītības institūcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz valsts pārvaldes funkcijām un institucionālo struktūru. |
| 3. | Cita informācija | Nav. |

Izglītības un zinātnes ministre I. Šuplinska

Vīza:

Valsts sekretāre L. Lejiņa

D.Ivsiņa 67047874

Daiga.Ivsina@izm.gov.lv

I.Akmentiņa, 67047816

inga.akmentina@izm.gov.lv